
Β΄ κύκλος διαλέξεων ‘Αποτυπώματα ιστορίας και πολιτισμού’ 
«Ο Άνεμος του Κούρσου: οι ξεχασμένοι πειρατές και κουρσάροι 
του Πατραϊκού», με το Γιώργο Καρέλα

Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr, στα πλαίσια της προαγωγής του Πολιτισμού, συνεχίζει για δεύτερη χρονιά την επιτυχημένη δράση του κύκλου πέντε διαλέξεων ιστορικού και αρχαιολογικού περιεχομένου, με τίτλο ‘Αποτυπώματα ιστορίας και πολιτισμού’, από τον Οκτώβριο 2026 έως και το Μάρτιο 2027 με την επιμέλεια της Κωνσταντίνας Ακτύπη αρχαιολόγου και της Γιώτας Καΐκα-Μαντανίκα ιστορικού-φιλολόγου.  
Στη δεύτερη διάλεξη του Β΄ κύκλου θα μας μιλήσει ο Γιώργος Καρέλας, Οικονομολόγος, Οινοποιός και Ιστορικός Ερευνητής, με θέμα: «Ο Άνεμος του Κούρσου: οι ξεχασμένοι πειρατές και κουρσάροι του Πατραϊκού», στον πολυχώρο της Κοινο_Τοπίας Καραϊσκάκη 153, ισόγειο, (μεταξύ Πατρέως και Γεροκωστοπούλου) την Παρασκευή 20 Νοεμβρίου 2026 στις 8μμ.
Στην ομιλία θα παρουσιαστεί το φαινόμενο της πειρατείας την περίοδο της Οθωμανοκρατίας, με έμφαση στον 16ο και 17ο αιώνα. Αρχικά  θα αναλυθεί η προέλευση και η ερμηνεία των όρων ‘ληστές’, ‘πειρατές’ και ‘κουρσάροι’. Θα παρουσιαστούν οι σημαντικότεροι πειρατές και κουρσάροι που έπλεαν στον Πατραϊκό κόλπο και στο Ιόνιο σκορπώντας τον τρόμο στα διερχόμενα πλοία, λεηλατώντας περιοχές και παίρνοντας αιχμαλώτους για να τους πουλήσουν στα σκλαβοπάζαρα. Ανάμεσά τους ο διάσημος Μπαρμπαρόσα, ο Βαλαπάνος και ο Ντουράγκ Μπέης, που άφησαν το στίγμα τους στο Γαλαξίδι, στη Ναύπακτο, στην Πάτρα και στα νησιά του Ιονίου, και έμειναν στην ιστορία για τον τυχοδιωκτισμό και τη σκληρότητά τους. Οι αναφορές στη δράση των πειρατών από το Γιώργο Καρέλα βασίζονται σε πηγές, όπως ο ‘Κώδικας Μέρτζιου’, ο Οθωμανός λόγιος και περιηγητής Εβλιγιά Τζελεμπή, το Κρατικό Αρχείο της Βενετίας, καθώς και τα ταξιδιωτικά ημερολόγια και βιβλία Άγγλων περιηγητών, που αποτελούν πολύτιμες ιστορικές πηγές για την κατανόηση της Ελλάδας υπό την οθωμανική κυριαρχία. Τέλος, θα γίνει αναφορά στην προσπάθεια της εξάλειψης του φαινομένου της πειρατείας το 19ο αιώνα επί Καποδίστρια.
Η δράση απευθύνεται καταρχάς στους υποστηρικτές και στους φίλους της Κοινο_Τοπίας,  και σε όσους συμμετάσχουν σε όλο τον κύκλο των εκδηλώσεων. Για τη συμμετοχή, λόγω περιορισμένου αριθμού θέσεων, είναι απαραίτητη η κράτηση στη γραμματεία του συλλόγου στο 2610.622250 (Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7μμ-9μμ) & στο 2610.277171 τις υπόλοιπες ώρες, καθώς και στο info@koinotopia.gr. Θα ισχύσει σειρά προτεραιότητας στις δηλώσεις.

